copie van eenen remissie van dootslach
maximiliaen byden gratien goids gecoren keyser altyt
vermeerder tsrycx coninck van germanien van hongarien van
dalmatien van croatien etc ende kaerle byden selve gratien
eertshertogen van oistenryck prince van spaengnien van beyde
den cecillien van jerusalem etc hertogen van boirgognen
van lothier van brabant van stier van carenten vancram van
lemborch van luxemborg ende van gelre, greven van vlaenderen
van habsburg van tyrolle van fierrette van kybourch van artois
van bourgognen palatyn van henegouwe van holland van zeelant
van namen ende van zuytphen mercgreven des heylicjs
roomschen rycx ende van bourgauw lantgreven in elzaten
heeren van vrieslant vanden windismarcken van poertenan
van salms ende van mechelen doen te wetene allen den ghenen
die nu zyn oft namaels wesen zullen dat wy ontfangen
hebben die oitmoedige supplicatie van ambrosius van
onder aa alias ghys hebbende tot putte vader ende moeder
byde welcke hy tot onlangs gewoent heeft inhoudende
hoe dat zyndert dat kermesse was tot putte inden lande
van mechelen welck was tsondaechs nae onser lieve
vrouwen halffoighst lestleden een geheeten henne peeters
natuerlick zone van henric peeters molder tot onsen vrouwen
waver vervolght heeft om den voirs. suppliant leet te doen
ende van levende lyve ter doot te bringene ierst den voirs.
suppliant wachtende tsavonts inde voirs. kermesse daernae inde
kermesse tot onser vrouwen waver stootende den selven suppliant
totter eerden oft bycans ende seggende tot zeker persoene dat
hy des voirs. suppliant lyf hebben zoude oft hy tzyne nae dwelck
dese suppliant zynde gegaen met zyne brueder op een messpreydige
tot puels op thoff vanden kinderen kerremans ende zyn broeder
geheeten pauwels voire gegaen synde omtrent den avont zoe heeft
de voirs. hennen gevraecht eenen persoen die hy vant onder wegen
oft hy den voirs. ambrosius niet en hadde gesien oft zynen
brueder pauwels die welcke seyde dat hy den voirs. ambrosius
niet gesien en hadde maer hadde gesien zynen brueder pauwels
welcke hennen doen seyde leyt hem ewech dat hy niet wederomme
en comme ic sal op een ander tyt zoe vele voer u doen nae welcke
de voirs. suppliant gecomen es om te gane tot zynes vaders ende
moeders huyse ende den selven vyndende tusschen puels ende putte
zoe heeft de voirs. hennen hebbende een pycke in zyn hande oploop
gedaen met eenen roep den suppliant zoe ende als hy hadde geseeght
tsmorgens tot andere persoenen dat hy des voirs. suppliant lyff hebben zoude
oft hy tsyne ende de voirs. suppliant oic hebbende een pycke in zyn
handt om over wech te gaene gesmeeten zynde heeft hem moeten
verweren ende uuyterlycken de voirs. hennen stekende naer suppliant
zoe heeft hy suppliant wedergesteken naden voirs. hennen ende heeft
den zelven geraeckt boven de ooghe van welcken steke de voirs.
hennen omtrent den xiiiten dach daer nae es gecomen van levende
lyve ter doot ende hoewel tsulck boven verclaert zoe
onnoselycken gebuert es ende dat die suppliant opgeloopen zynde
hem nootelyc heeft moeten verweren ende dat hy anderssints
altyt gestaen heeft te goeden name ende fame vredelyc
met zynen vader ende moeder levende ende vuyt ende innegaende
zonder oydt yemant mesdaen te hebbene desen nochtans
niet tegenstaende zoe en zoude die suppliant hem niet dorren
getroosten bynnen onse lande te houdene zonder van tgene
des voirs. es ende des hy daer inne mesdaen mach hebben te hebbene
onse gracie ende onse oepene brieven van remissie om die
welcke mits den redenen voirs. hy ons zeer pitmoedelyc
heeft gebeden waerom zoe eest dat wy desen aengesien
willende altyt gracie ende genade prefereren riguer van
justicien den voirs. suppliant geneygen wesende tot zynder
voirs. supplicatien hebben inden gevalle als boven quytgesconden
geremmiteert ende vergeven ende uuyt sunderlinger gracien
schelden quyte remitteren ende vergeven mits desen tstuck
ende den dootslach daer af boven mentie gemaict es met oic
allen officien het zy corporelle oft criminelle daer inne
hy ter saken van dien soude moegen gevallen syn ende tegen
ons ende justicien mesdane hebben stellende hem dien aengaende
in zynder goeder famen ende name tot allen synen goeden nyet
verbuert synde op dat hy eenige hebbe ende anderssins zoe
hy was voer die gesciedenisse vanden voers. feyte ende
dootslage imponerende hier op onsen procureur generael in brabant
ende voerts allen anderen onsen ende der smaelre heeren
officieren ende rechteren bynnen den selven onsen lande van brabant
dien dat aengaen sal moegen een eewich geswych
satisfactie nochtans gedaen der partyen op dat die
nioet gedaen en zy ende dat civilyc alleenlic behoudelic
oic ende in desen versien dat die voirs. suppliant sal gehouden
zijn tvoers. feyt aen ons oic civilyk te beteren ter arbitragien
taxatien ende moderatien van onsen lieven ende getrouwen
cancellier ende luden van onsen rade in brabant die welcke wy
daertoe hebben gecommiteert ende commiteren by desen onsen brieven
ontbieden daeromme ende bevelen den selven onsen cancelier
ende anderen luden van onsen voers. rade dat geroepen voer hen
de ghene die daeromme zullen behoiren geroepen te zyne
zy procederen wel ende getruwelic totten interinemante ende
verificatien van dese ende totter taxatien ende moderatien
vanden voirs. civilder beternisse ende dat gedaen ende
die selev civile beternisse betaelt in handen vanden
ghenen van onsen ontfangeren die dat behoiren sal ende die
welcke sal sculdich syn daer af ontfanck te makene tot
onsen profyte zy ende voerts alle onsen rechteren officieren
vanden smalen heeren van desen onsen lande van brabant
dien dat sal moegen aengaen den voirs. suppliant van
desen onsen gracien quytscheldingen ende remissien
doen ende laten peyselyc vredelic ende eewelyc usen$$
ende gebruyken sonder hem daer inne te doene off te
laten geschieden in lyve noch goeden eenigen hinder oft
letsel ter contrarien maer by alzoe hy oft die voers. syne
goeden ter saeken van desen becommert gearresteert gevangen
oft alreede beslagen waeren die ter stont daer af doen
ende laten ontslaen ende te dien eynde dat die vast ende
gestadich zy ende blive tot eeuwigen dagen zoe hebben wy
onsen zegel hier aen doen hangen behoudelic in anderen
saken ons ensen rechte ende eenen yegelycken zynen rechte in
allen gegeven in onse stadt van bruessel inde maent
van novembry int jaer ons heeren duysent vyfhondert
ende thiene ende vanden rycken van ons keyser van
germanien txxvte ende van hongrien etc het xxjte
aldus stont gescreven boven opte plyke byden keyser
ende mynen heer den eertshertoge in hueren rade ende geteykent
h de hane
gecollationeerte ende bevonden geacordeert
metten originale by my
n $$